Okresná prokuratúra Nitra 
Damborského 1, 949 99 Nitra 1 	

Sp. zn. : 3 Pv 174/12/4403	XXXXX
EEČ : 2-32-30-2015

U Z N E S E N I E

Trestná vec:	obvinený XXXXX  
Prečin:	Nebezpečné vyhrážanie podľa § 360 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátor Okresnej prokuratúry Nitra
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Nitra zo dňa 7.1.2015, spisová značka 3 Pv 174/12/4403, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 17.03.2012 v čase o 12:00 hodine vyhrážal sa zabitím poškodenému XXXXX tým spôsobom, že preskočil oplotenie rodinného domu so súpisným číslom XXXXX v obci XXXXX, prešiel k vchodovým dverám, otvoril si ich, vošiel dnu a zahnal sa na poškodeného mačetou s tým, že ho chcel zasiahnuť, čo sa mu nepodarilo, popri čom mu vykrikoval, že ho zabije aj s celou rodinou, čím u poškodeného vyvolal dôvodnú obavu o život a zdravia seba a jeho rodiny

Uznesením prokurátora Okresnej prokuratúry Nitra zo dňa 7.1.2015, spisová značka 3 Pv 174/12/4403, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
24 mesiacov
Odôvodnenie:
Po vykonaní vyšetrovania uznesením prokurátora Okresnej prokuratúry Nitra sp. zn.   3 Pv 174/2012-18 zo dňa 02. 07. 2012 bolo podľa § 216 odsek 1 Trestného poriadku podmienečne zastavené trestné stíhanie vedené proti obvinenému XXXXX pre prečin nebezpečného vyhrážania podľa § 360 odsek 1, odsek 2 písmeno a) Trestného zákona a iné,  pričom mu  bola v zmysle § 216 odsek 2 Trestného poriadku určená skúšobná doba v trvaní dvadsaťštyri mesiacov, ktorá začala plynúť od právoplatnosti uznesenia o podmienečnom zastavení trestného stíhania, ktoré nadobudlo právoplatnosť dňa 14. 07. 2012. 
Skúšobná doba obvinenému uplynula dňa 14. 07. 2014.

Zo správy Okresného riaditeľstva PZ v Galante, Obvodného oddelenia PZ Sereď      sp. zn. ORP-GA-OPP4-1061/2014 zo dňa 06. 09. 2014 vyplýva, že obvinený bol dvakrát riešený za priestupok proti bezpečnosti a plynulosti cestnej premávky podľa § 22 odsek 1 písmeno l) zákona č. 372/1990 Zb. o priestupkoch v znení neskorších predpisov (ďalej len „zákon o priestupkoch“).  Podľa záznamu o uložení pokuty v blokovom konaní č. pokutového bloku: B360086 zo dňa 21. 08. 2012 bola obvinenému za používanie telefónneho prístroja počas vedenia vozidla uložená bloková pokuta 20,- Eur. Podľa záznamu o uložení pokuty v blokovom konaní č. pokutového bloku: A0514611, A0514612 zo dňa 10. 09. 2013 bola obvinenému za státie na chodníka v centrálnej mestskej zelene uložená bloková pokuta 20,- Eur. Obcou XXXXX bližšie hodnotený nie je, z podanej správy vyplýva, že je prihlásený k trvalému pobytu v obci a neboli na neho v okolí bydliska evidované žiadne sťažnosti. Zo správy Okresného úradu Trnava vyplývajú tie isté priestupkové konania ako zo správy OO PZ Sereď. V odpise z registra trestov má obvinený iba jeden záznam týkajúci sa tejto trestnej veci. 

Obvinenému nebolo uložené obmedzenie podľa § 216 odsek 3 Trestného poriadku a ani povinnosť nahradiť škodu.
Vychádzajúc z uvedených skutočností je potrebné prijať záver, že obvinený v priebehu skúšobnej doby podmienečného zastavenia trestného stíhania viedol riadny život, pretože nespáchal žiadny ďalší trestný čin. Síce sa obvinený počas skúšobnej doby plynúcej od 14.07.2012 do 14.07.2014 dopustil priestupkov proti bezpečnosti a plynulosti cestnej premávky, avšak závažnosť týchto nie je vysoká a bez ďalšieho nepreukazuje sklony obvineného k porušovaniu zákonom stanovených povinností. 

Podľa § 217 odsek 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam,  prokurátor rozhodne, že sa  obvinený osvedčil. 

S poukazom na všetky uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zsolt Száraz
prokurátor